Isaac Bashevis Singer

Isaac Bashevis Singer (; Radzymin, Varsovia ondoan, 1902ko azaroaren 21a - Surfside, Florida, 1991ko uztailaren 24a) Estatu Batuetako idazlea izan zen, judu-poloniar jatorrikoa. Rabi leinukoa zen; haurtzaroa Varsovian eman zuen eta bertako rabbi eskolan ikasi zuen. 1935ean Estatu Batuetara joan zen eta kazetari gisa lan egin zuen New Yorkeko prentsa juduan. Eleberriak lehenbizi yiddish hizkuntzaz idatzi zituen eta gero ingelesera bihurtu ziren, egilearen laguntzarekin. Varsovian gaztetan bizi izandako giroa, judu auzo pobreena, eta New Yorken emigranteek aurkitu zituzten arazoak dira Singerren eleberrietako eta ipuinetako gaiak.

Haren idazkietan, bestalde, judaismoaren balio tradizionalekiko etena agertzen da, ohiko literatur moldeetatik at dagoen estilo guztiz berezian adierazia. Hauek dira Singerren eleberrietako batzuk: Satan Gorayn (1950), Moskat familia (1950), Esklaboa (1960), Lublineko magoa (1960), Shosha (1978). Zenbait kritikariren arabera, ipuin liburuetan gailen azaltzen da autorearen idazkera: Gimpel leloa (1957), Merkatu kaleko Spinoza (1961), Kafkaren lagun bat (1970), Lumazko koroa bat (1973). Orobat, haurrentzako ipuin liburuen eta oroitzapen liburu baten egilea da. 1978an Literaturako Nobel saria irabazi zuen.

Koro Navarrok Isaac Bashevis Singerren zortzi kontakizun euskarara itzuli zituen: Zortzi kontakizun [Antologia]; Isaac Bashevis Singer (2002, Alberdania, Elkar). (2003ko Itzulpengintzako Euskadi Saria eraman zuen itzulpen honekin).

 Erreferentziak 

 Kanpo estekak 

Kategoria:Estatubatuar juduak
Kategoria:Literaturako Nobel Saridunak
Kategoria:Ameriketako Estatu Batuetako ipuingileak
Kategoria:Poloniako eleberrigileak
Kategoria:Ameriketako Estatu Batuetako eleberrigileak
Kategoria:Poloniar estatubatuarrak
Kategoria:Ameriketako Estatu Batuetako esperantozaleak
Kategoria:Mazoviako voivoderriko jendea
Kategoria:Miamin hildakoak
Kategoria:Yiddish hiztunak
Kategoria:Yiddishazko idazleak
Kategoria:Ingelesezko idazleak